Bulls oordonder Stormers op LoftusRosko Specman. Foto: GB Jordaan “Specmagic” is ’n term wat lekker in die Laeveld en op die internasionale sewesverhoog rondgegooi is. Rosko Specman het gereeld met sy blitsige toorkunsies vir die Pumas en vir die Blitsbokke beïndruk. Maar die Bulls-ondersteuners het Saterdag hul nuwe liefling in aksie gesien, toe hy met sy praglopies die Stormers vroeg op die agtervoet geplaas het in hul Superrugby-wedstryd op Loftus Versfeld. Die tuisspan het uiteindelik 40–3 gewen en in die proses vier drieë gedruk. Specman was ’n doring op die aanval en het saam met ’n dodelik akkurate Handré Pollard die wind uit die Stormers se seile gehaal. Waar Specman met sy spoed en vaart vanaf die merkie beïndruk het, was Pollard die bestendigheid vanself. Hy was in die kol met vier doelskoppe en vier strafskoppe. Vir die Stormers het SP Marais met ’n strafskop geslaag. Die Springbokkaptein, Siya Kolisi, het die veld weens ’n harde stamp teen die kop verlaat. Puntemakers: Bulls 40 (21) Drieë: Rosko Specman (2), Johnny Kotze, Jesse Kriel. Doelskoppe: Handré Pollard (4). Strafskoppe: Handré Pollard (4) Stormers 3 (3) Strafskop: SP Marais